Baiblo Mi Sanehi Abraham—Mawu Huɛ - Yehowa Odasefoli Internet Nítsumi He\nNYU Afua a se ɔ, hehi nɛ nihi ya hi ɔ a kpɛti kake ji Ur. Ur ba plɛ ma ngua nɛ he biɛ kɛ e mi tsuhi nɛ ngɛ fɛu. Se mabi ɔmɛ jaa wɔ. Ja kɛ̃ nɛ a pee benɛ a ngɛ Babel ɔ. Nihi nɛ ngɛ Ur kɛ Babel be kaa Noa kɛ e binyumu Shem nɛ́ a ya nɔ sɔmɔ Yehowa a.\nNyagbe ɔ, anɔkuafo Noa gbo ngɛ nyu afua a se jeha 350. E nɔ jeha enyɔ se pɛ kɛkɛ nɛ a fɔ nyumu ɔ nɛ o ngɛ hyɛe ngɛ foni ɔ mi ɔ. E ji nɔmlɔ pɔtɛɛ ko ha Mawu. A tsɛɛ lɛ Abraham. E kɛ e weku ɔ hi Ur ma a mi.\nLigbi ko ɔ, Yehowa de Abraham ke: ‘Jee Ur kɛ o wekuli a kpɛti, nɛ ma tsɔɔ mo ma nɛ o ya hi mi.’ Anɛ Abraham bu Mawu tue nɛ e je níhi tsuo nɛ haa lɛ bua jɔmi ngɛ Ur he lo? Ee, e pee ja. Akɛnɛ Abraham bu Mawu tue ngɛ nɔ́ tsuaa nɔ́ mi heje nɛ a tsɛɛ lɛ Mawu huɛ ɔ nɛ.\nAbraham wekuli komɛ piɛɛ e he kɛ je Ur ma a mi. E tsɛ Tera piɛɛ e he kɛ ho. Nɛ jã kɛ̃ e nyɛminyumu bi Lot hu kɛ lɛ ho. Abraham yo nɛ ji Sara hu piɛɛ e he. Be komɛ a se ɔ, mɛ tsuo a ya su he ko nɛ a tsɛɛ ke Haran, nɛ lejɛ ɔ Tera gbo ngɛ. A kɛ Ur ma a kpɛti kɛ saminya.\nBe bɔɔ se ɔ, Abraham kɛ e weku ɔ je Haran nɛ a ba su he ko nɛ a tsɛɛ Kanaan. Yehowa de Abraham ngɛ lejɛ ɔ ke: ‘Zugba nɛ ɔ ma ngɔ kɛ ha o bimɛ ɔ nɛ.’ Abraham hi Kanaan ngɛ bo tsuhi a mi.\nMawu ye bua Abraham nɛ e ba ná tohi kɛ lohwehi kpahi babauu, kɛ sɔmɔli fuu. Se e kɛ e yo Sara be bi.\nBenɛ Abraham ye jeha 99, Yehowa de lɛ ke: ‘I ngɛ mo si woe kaa o ma ba pee jemahi babauu a tsɛ.’ Se, nɛ́ Abraham kɛ e yo Sara be bi ɔ, kɛ enɛ ɔ ma plɛ kɛ ba mi kɛɛ?\nMɛni nimli nɛ a hi Ur ma a mi?\nMɛnɔ ji nyumu ɔ nɛ ngɛ foni ɔ mi ɔ, mɛni be a fɔ lɛ, nɛ jije e hi?\nMɛni Mawu de Abraham ke e pee?\nMɛni heje a tsɛɛ Abraham ke Mawu huɛ?\nMɛnɔmɛ piɛɛ Abraham he kɛ je Ur?\nMɛni Mawu de Abraham benɛ e ya su Kanaan zugba a nɔ ɔ?\nBenɛ Abraham ye jeha 99, mɛni si Mawu wo lɛ?\nKane 1 Mose 11:27-32.\nMɛni ji wekukpa nɛ ngɛ Abraham kɛ Lot a kpɛti? (1 Mose 11:27)\nE ngɛ mi kaa, Baiblo ɔ de kaa Tera ji nɔ nɛ ngɔ e weku ɔ kɛ hia blɔ kɛ yaa Kanaan mohu, se kɛ wa peeɔ kɛ leɔ kaa Abraham ji nɔ nɛ ngɔ juɛmi ɔ kɛ ba kɛɛ, nɛ mɛni heje e pee ja? (1 Mose 11:31; Níts. 7:2-4)\nKane 1 Mose 12:1-7.\nMɛni Yehowa de kɛ piɛɛ somi nɛ e kɛ Abraham pee ɔ he benɛ Abraham ya su Kanaan zugba a nɔ ɔ? (1 Mose 12:7)\nKane 1 Mose 17:1-8, 15-17.\nMɛni biɛ a tsake ha Abram benɛ e ye jeha 99, nɛ mɛni heje? (1 Mose 17:5)\nMɛni jɔɔmihi nɛ maa ba mi hwɔɔ se he siwo Yehowa ha Sara? (1 Mose 17:15, 16)\nKane 1 Mose 18:9-19.\nMɛni ji blɔ nya nítsumi nɛ a kɛ ha tsɛmɛ ngɛ 1 Mose 18:19? (5 Mose 6:6, 7; Efe. 6:4)\nMɛni ya nɔ ngɛ Sara blɔ fa mi nɛ́ tsɔɔ kaa wa be nyɛe maa laa Yehowa nɔ́ ko nɔ? (1 Mose 18:12, 15; La 44:21)